Broj: 711-I-164-M-164-21/22-02-19

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Svetlane Žarković, zamjenice gradonačelnika Grada Beli Manastir,** za davanjem mišljenja Povjerenstva, na 153. sjednici, održanoj dana 28. prosinca 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da obveznica kao predsjednica folklornog ansambla „Čuvari tradicije baranjskih Srba“ u sklopu natječaja za financiranje udruga u Gradu Beli Manastir podnese prijavu za financiranje navedenog ansambla.**
2. **Povjerenstvo ukazuje obveznici Svetlani Žarković da se sukladno članku 9. ZSSI-a, a u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost zamjenice gradonačelnika Grada Beli Manastir koristila za probitak povezane osobe, izuzme od svakog, pa i posrednog oblika sudjelovanja u provedbi postupka odlučivanja o financiranju udruga od strane Grada Beli Manastir kao i od donošenja odluke o odabiru udruga koje će grad financirati te od potpisivanja ugovora o financiranju s istima.**

Obrazloženje

Zahtjev za davanjem mišljenja Povjerenstva podnijela je obveznica Svetlana Žarković, zamjenica gradonačelnika Grada Beli Manastir. U Povjerenstvu je zahtjev zaprimljen 27. prosinca 2021. pod poslovnim brojem 711-U-6127-M-164/21-01-4, povodom kojeg se vodi predmet broj M-164/21.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici navedenog Zakona. Stoga je i Svetlana Žarković povodom obnašanja navedene javne dužnosti dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je zamjenica gradonačelnika Grada Beli Manastir iz redova srpske nacionalne manjine te da ujedno obnaša i funkciju predsjednice Vijeća srpske nacionale manjine. Nadalje, obveznica navodi da je predsjednica GO SDSS Beli Manastir i da je predsjednica Folklornog ansambla „Čuvari tradicije baranjskih Srba“ Beli Manastir. Obveznica navodi da bi kao predsjednica ansambla podnijela prijavu na natječaj za financiranje udruga u Gradu Belom Manastiru i Osječko-baranjskoj županiji te navodi da nije u tijelu koje odlučuje o financiranju udruga. Postavlja upit je li u sukobu interesa ako prijavi navedeni ansambl. Obveznica navodi da ne ostvaruje niti jednu vrstu dohotka vezanu uz rad bilo koje udruge.

Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 6. ZSSI-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Povjerenstvo ističe kako bi se u slučaju da folklorni ansambl čija je predsjednica obveznica bude financiran od Grada Beli Manastir mogao stvoriti vanjski dojam da je ista iskoristila svoju dužnost kako bi postigla korist za povezanu osobu. Stoga je obveznica dužna izuzeti se od svakog, pa i posrednog sudjelovanja u odlučivanju o financiranju udruga u Gradu Beli Manastir, a posebice od donošenja odluke o odabiru udruga koje će Grad Beli Manastir financirati te od potpisivanja ugovora o financiranju s istima.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Svetlana Žarković, osobna dostava
2. Objava na internetskoj stranici Povjerenstva
3. Pismohrana